 **REPUBLIKA HRVATSKA**

**KOPRIVNIČKO-KRIŽEVAČKA ŽUPANIJA**

 **OPĆINA VIRJE**

 **Jedinstveni upravni odjel**

KLASA: 011-02/25-01/06

URBROJ: 2137-18-03/03-25-1

Virje, 20. listopada 2025.

**PREDMET: Odluka o izmjenama i dopunama Odluke o komunalnoj naknadi na području Općine Virje**

**-** Nacrt prijedloga za savjetovanje s javnošću

|  |
| --- |
| **Savjetovanje s javnošću bit će otvoreno od 20. listopada 2025. godine do 19. studenoga 2025. godine.** |
| **Adresa e-pošte na koju se šalju očitovanja zainteresirane javnosti:** opcina@virje.hr  |

Odluka o komunalnoj naknadi na području Općine Virje (Službeni glasnik Koprivničko – križevačke županije 20/18, 12/20. i 21/23) i Odluka o vrijednosti boda komunalne naknade (B) na području Općine Virje (Službeni glasnik Koprivničko-križevačke županije broj 20/18) donesene su na temelju Zakona o komunalnom gospodarstvu (NN 68/18, 110/18, 32/20), važeće su a predlaže se izmjena Odluke o komunalnoj naknadi u dijelu koji se odnosi na utvrđivanje zona (članak 9.), koeficijent zona (članak 10.), koeficijent namjene za solarne elektrane (članak 11., stavku 1. alineja 5. slovo E) i oslobođenja za samačka i dvočlana samačka domaćinstva u kojima nema mlađe osobe od 65 godina (članak 18.).

Odluka o komunalnoj naknadi:

-predlaže se u članku 9. izmjena zona za plaćanje komunalne naknade ovisno o opremljenosti komunalne infrastrukture s tri na pet zona i u članku 10. izmjena koeficijenta zona - dodale bi se dvije zone: zona koja bi obuhvaćala područje naselja Virje sa izgrađenom pješačkom stazom odnosno nogostupom sa zelenom površinom, koeficijent te zone iznosio bi 0,50 i zona koja bi obuhvaćala područje naselja Šemovci, Rakitnica, Hampovica, Miholjanec i Donje Zdjelice sa izgrađenom pješačkom stazom odnosno nogostupom sa zelenom površinom, koeficijent te zone iznosio bi 0,40. Sve ostale zone i njihovi koeficijenti ostali bi nepromijenjeni.

-predlaže se u članku 11. koeficijent namjene za – proizvodnja i distribucija električne energije putem solarnih elektrana sa 3 smanjiti na koeficijent 2 i

 -predlaže se u članku 18. s obzirom na povećanja mirovina i povećanje troškova života - povećanje limita mirovine za dvočlana domaćinstva po članu sa 150 eura na 200,00 eura po članu i za samce starije od 65 povećanje sa 300 eura na 400,00 eura, što znači da oni sa manjim prihodom od tih iznosa i uz uvjet starosti imaju pravo na oslobođenje. S obzirom na porast mirovina tijekom vremena malo osoba je moglo uopće biti oslobođeno.

Odluka o vrijednosti boda (B) – ostaje ista, 1,80 eura godišnje po m2.

 Po donošenju ovih odluka, dostavljaju se Ministarstvu prostornog uređenja radi nadzora zakonitosti, a stupa na snagu osmog dana po objavi u Službenom glasniku Koprivničko-križevačke županije s primjenom od 1.1.2026.

Za provođenje ove Odluke nije potrebno osigurati sredstva u Proračunu Općine Virje za 2025. godinu

**Prijedlog Odluke upućuje se na javno savjetovanje u trajanju od 30 dana**, te će se nakon provedenog savjetovanja predložiti na usvajanje Općinskom vijeću.

Prijedlozi i mišljenja o Nacrtu prijedloga mogu se izraziti putem Obrasca e-sudjelovanje koji se dostavlja u privitku.

**Viša referentica za opće poslove:**

 **Iva Fancev**

U privitku:

- Nacrt prijedloga Odluke

Na temelju članka 95. stavka 1. Zakona o komunalnom gospodarstvu (″Narodne novine″ broj 68/18, 110/18 i 32/20) i članka 30. Statuta Općine Virje (″Službeni glasnik Koprivničko-križevačke županije“ broj 3/13, 3/18, 6/20, 3/21. i 5/21. – pročišćeni tekst) Općinsko vijeće Općine Virje, na . sjednici održanoj 2025. godine, donijelo je

**ODLUKU**

**o izmjenama i dopunama Odluke o komunalnoj naknadi**

**na području Općine Virje**

**Članak 1.**

U Odluci komunalnoj naknadi na području Općine Virje (“Službeni glasnik Koprivničko-križevačke županije“ broj 20/18, 12/20. i 21/23 ) mijenja se članak 9. koji glasi:

„U Općini se utvrđuje pet zona za plaćanje komunalne naknade ovisno o opremljenosti komunalne infrastrukture.

1. Zona obuhvaća područje Općine na kojem se vadi, skladišti i prerađuje sirova nafta i zemni plin te područje na kojem se proizvodi i distribuira električna energija,
2. Zona obuhvaća područje naselja Virje sa izgrađenom pješačkom stazom odnosno nogostupom sa zelenom površinom,
3. Zona obuhvaća područje naselja Virje, osim područja obuhvaćenog I. i II. zonom,
4. Zona obuhvaća područje naselja Šemovci, Rakitnica, Hampovica, Miholjanec i Donje Zdjelice sa izgrađenom pješačkom stazom odnosno nogostupom sa zelenom površinom,
5. Zona obuhvaća područje naselja Šemovci, Rakitnica, Hampovica, Miholjanec i Donje Zdjelice, osim područja obuhvaćenog I. i IV. zonom.“

**Članak 2.**

Članak 10. mijenja se i glasi:

„Koeficijent zone (Kz) utvrđuje se:

* za I. zonu 1,00,
* za II. zonu 0,50,
* za III. zonu 0,35,
* za IV. zonu 0,40,
* za V. zonu 0,25.“

**Članak 3.**

U članku 11. u stavku 1. u alineji 5, slovo E. brojka „3,00“ mijenja se u brojku „2,00“.

**Članak 4.**

U članku 18. u stavku 1. alineji 4. brojka „150,00 eura“ mijenja se u brojku „200,00 eura“.

U članku 18. stavku 1. alineji 5. brojka „300,00 eura“ mijenja se u brojku „400,00 eura“.

**Članak 5.**

Ova Odluka stupa na snagu osmog dana od dana objave u “Službenom glasniku Koprivničko-križevačke županije“ a primjenjuje se od 1. siječnja 2026. godine.

|  |
| --- |
|  |

**OPĆINSKO VIJEĆE OPĆINE VIRJE**

KLASA: 363-03/25-01/

URBROJ: 2137-18-01/1-25-1

Virje, 2025.

 **PREDSJEDNICA:**

 **Ivana Kuštrak**